Meisie verdrink in Pta toe sy by pa kom kuier | Maroela Media
Die 12-jarige meisie wat Donderdag in ŉ swembad by ŉ huis in Centurion verdrink het, het by haar pa kom kuier vir die vakansie.
Kapt. Bonginkosi Amos Msimango, polisiewoordvoerder, het by navraag aan Maroela Media gesê die meisie is oorspronklik van Marble Hall in Limpopo.
Maroela Media het vroeër berig die voorval het omstreeks 11:00 in Valhalla plaasgevind. Paramedici van ER24 is deur die polisie na die huis ontbied. Die meisie was met ŉ kombers toegegooi toe paramedici by die toneel opgedaag het. Twee ander jong meisies en ŉ bejaarde vrou was op die toneel.
Paramedici het haar ondersoek. Sy het geen tekens van lewe getoon nie en is op die toneel dood verklaar.
Volgens Msimango het die meisies in ŉ buurvrou se swembad gaan swem, soos wat hulle gewoonlik doen.
“Terwyl die kinders geswem het, het hulle besef die meisie is weg en het haar diep onder die water sien lê. Hulle het die huiseienaar geroep, wat haar uit die water gehaal het.”
Geen vuilspel word vermoed nie. Die Wierdabrug-polisie doen ŉ geregtelike doodsondersoek. Die meisie se naam kan nog nie bekend gemaak word alvorens al haar naasbestaandes van haar dood in kennis gestel is nie.
Centurion ER24 verdrinkings
Mense – asseblief! Moet nie julle kinders alleen los by swembaddens nie! Dis so ‘n onnodige verlies van pragtige lewens. My hart en gebede gaan aan haar ouers asook al die ouers wat kinders so verloor het. Mag hulle saam die engele in die wolke baljaar.
Dis nou al die hoeveelste kind wat gerdrink die seisoen…..??
Baie baie hartseer hierdie tyd van die jaar veral. Ai mense NETTE en laat jou kinders swemlesse neem vanaf babatyd – dis elke sent werd al het jy nie self ‘n swembad nie!! BAie baie sterkte aan die ouers.